Abu Hurairah

Abu Hurairah (bahaso Arab: أبو هريرة) adolah salah surang Sahabaik Nabi, ulama, jo parawi hadits nan tanamo. Baliau adolah parawi nan paliang banyak mariwayaikan hadits dari Nabi Muhammad SAW, iyolah manuruik Ibnul Jauzi adolah sabanyak 5.374 hadits. Namo Abu Hurairah ko sasungguahnyo adolah gala nan aratinyo 'pamiliak anak kuciang', dek karano baliau sanang mamiaro kuciang. Namo baliau nan sabananyo iolah Abdurrahman bin Shakr.

Abu Hurairah lahia taun ka-21 sabalun Hijriyah, barasa dari Bani Daus, iyolah salah satu pacahan kabilah Bani Azad dari Yaman. Abu Hurairah datang ka Madinah pado taun ka-7 Hijriyah (629 Masehi), tapi dek karano Nabi jo pasukan Muslimin sadang dalam paparangan di Khaibar, mangko Abu Hurairah pai manyusua ka sinan jo maucapkan syahadaik di muko Nabi sakali.

Sajak tu Abu Hurairah taruih sajo bamukim dakek Nabi, jo taruih-manaruih manamani Nabi dalam bamacam kagiatannyo, inggo Nabi wafaik. Disabuikan baso Abu Hurairah mambagi wakatu malamnyo sapartigo untuak tidua, sapartigo untuak ibadah, jo sapartigo lai untuak baraja. Abu Hurairah sampek maabihan wakatu basamo Nabi salamo tigo taun. Satalah Nabi wafaik, Abu Hurairah pun manjadi salah satu tampek batanyo manganai hal-hal agamo jo sarak. Saindaknyo 800 urang alah baraja ka Abu Hurairah manganai hadits.

Abu Hurairah panah manjabaik gubernur Bahrain di maso Umar bin Khattab untuak samantaro wakatu, sarato sabagai wakia khalifah Madinah di maso awa Bani Umayyah. Abu Hurairah wafaik pado taun 59 Hijriyah atau 678 Masehi.

 Caliak pulo 
 Sahabaik Nabi

 Rujuakan 

Kategori:Sahabaik Nabi
Kategori:Kamatian 678